इंद्राणी मुखर्जी ने दोषियों के कपड़े पहनने से किया इनकार, खटखटाया कोर्ट का दरवाजा
शीना बोरा हत्याकांड की प्रमुख आरोपी इंद्राणी मुखर्जी ने मंगलवार को मुंबई की एक विशेष सीबीआई अदालत का रुख किया और जेल में दोषियों का पहनावा पहनने से छूट का अनुरोध किया।
मुंबई: शीना बोरा हत्याकांड की प्रमुख आरोपी इंद्राणी मुखर्जी ने मंगलवार को मुंबई की एक विशेष सीबीआई अदालत का रुख किया और जेल में दोषियों का पहनावा पहनने से छूट का अनुरोध किया। बायखला जेल में बंद मुखर्जी ने अपनी याचिका में कहा कि जेल अधिकारी दोषियों के पहनावे के लिए दी जाने वाली हरी साड़ी पहनने को कह रहे हैं जबकि वह सिर्फ विचाराधीन कैदी हैं। अदालत ने जेल अधिकारियों से 5 जनवरी को जवाब देने को कहा।वहीं आपको बता दें कि अगस्त महीने में मुंबई की एक विशेष सीबीआई अदालत ने शीना बोरा हत्या मामले में मुख्य आरोपी इंद्राणी मुखर्जी की जमानत याचिका खारिज कर दी थी। अदालत ने कहा कि जमानत पर रिहाई होने के बाद आरोपी द्वारा अभियोजन पक्ष के गवाहों को प्रभावित करने की संभावना से इनकार नहीं किया जा सकता।गौरतलब है कि मुंबई का शीना बोहरा हत्‍या मामला पूरे देश में सुर्खियां बटोर चुका है। इस हाई प्रोफाइल मामले में बहुत से सवाल आज भी पुलिस के लिए चुनौती बने हुए हैं। मुंबई पुलिस ने स्टार इंडिया के पूर्व सीईओ पीटर मुखर्जी की पत्नी इंद्राणी मुखर्जी को हत्‍या के मामले मं  गिरफ्तार किया था। पुलिस पूछताछ में उन्होंने कहा था कि शीना उनकी बहन नहीं बल्कि बेटी थी।